Fælles holdning (EF) Nr. 21/2002

fastlagt af Rådet den 6. december 2001

med henblik på vedtagelse af Europa-Parlamentets og Rådets direktiv 2002/.../EF om 24. ændring af Rådets direktiv 76/769/EØF af ... om begrænsning af markedsføring og anvendelse af visse farlige stoffer og præparater (pentabromdiphenylether)

(2002/C 110 E/02)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 95,

under henvisning til forslag fra Kommissionen(1),

under henvisning til udtalelse fra Det Økonomiske og Sociale Udvalg(2),

i henhold til fremgangsmåden i traktatens artikel 251(3), og

ud fra følgende betragtninger:

(1) Ifølge traktatens artikel 14 skal der oprettes et område uden indre grænser med fri bevægelighed for varer, personer, tjenesteydelser og kapital.

(2) Den miljømæssige risiko ved pentabromdiphenylether (pentaBDE) er blevet vurderet i overensstemmelse med Rådets forordning (EØF) nr. 793/93 af 23. marts 1993 om vurdering af og kontrol med risikoen ved eksisterende stoffer(4). Risikovurderingen påviste nødvendigheden af at begrænse pentaBDE's påvirkning af miljøet. I sin udtalelse af 4. februar 2000 bekræfter Den Videnskabelige Komité for Toksicitet, Økotoksicitet og Miljø (CSTEE) konklusionerne på vurderingen af pentaBDE, hvad angår nødvendigheden af at begrænse påvirkningerne for at beskytte miljøet. Desuden bekræftede CSTEE i sin udtalelse af 19. juni 2000, at det er et problem, at brystbørn udsættes for pentaBDE, og at det stigende pentaBDE-niveau i brystmælk muligvis er et resultat af en endnu ukendt anvendelse af stoffet.

(3) Kommissionen har vedtaget en henstilling inden for rammerne af forordning (EØF) nr. 793/93 om en risikoreduktionsstrategi for pentaBDE, som opstiller restriktioner for markedsføring og anvendelse for at kontrollere miljørisikoen. Kommissionen anbefaler også, at der ved alle foranstaltninger, der træffes, bør tages hensyn til det problem, at spædbørn udsættes for stoffet gennem modermælken.

(4) For at beskytte sundheden og miljøet bør markedsføring og anvendelse af pentaBDE og markedsføring af produkter, som indeholder pentaBDE, forbydes.

(5) De kommercielt tilgængelige, teknisk rene diphenylethere er blandingsstoffer og indeholder molekyler med varierende antal bromatomer. Teknisk rent octabromdiphenylether (octaBDE) indeholder pentaBDE, men hovedsageligt octaBDE og heptaBDE. For at beskytte sundhed og miljø vil anvendelsen af octaBDE med et indhold af pentaDBE på over 0,1 % ikke længere tillades, når anvendelsen af pentaBDE er blevet begrænset.

(6) Forekomsten af pentaBDE i koncentrationer på over 0,1 % kan påvises ved hjælp af standardanalyseteknikker som f.eks. GC-MS (gaskromatografi-massespektrometri). Disse teknikker kan skelne mellem teknisk rent octaBDE og pentaBDE.

(7) Dette direktiv berører ikke Fællesskabets minimumsforskrifter for beskyttelse af arbejdstagerne som fastsat i Rådets direktiv 89/391/EØF af 12. juni 1989 om iværksættelse af foranstaltninger til forbedring af arbejdstagernes sikkerhed og sundhed under arbejdet(5), og i særdirektiverne vedtaget på grundlag heraf, herunder Rådets direktiv 90/394/EØF af 28. juni 1990 om beskyttelse af arbejdstagerne mod risici for under arbejdet at være udsat for kræftfremkaldende stoffer (sjette særdirektiv i henhold til artikel 16, stk. 1, i direktiv 89/391/EØF)(6) og Rådets direktiv 98/24/EF af 7. april 1998 om beskyttelse af arbejdstagernes sikkerhed og sundhed under arbejdet mod risici i forbindelse med kemiske agenser (fjortende særdirektiv i henhold til direktiv 89/391/EØF, artikel 16, stk. 1)(7) -

UDSTEDT FØLGENDE DIREKTIV:

Artikel 1

Bilag I til direktiv 76/769/EØF ændres hermed som fastlagt i bilaget til dette direktiv.

Artikel 2

Medlemsstaterne sætter de nødvendige love og administrative bestemmelser i kraft for at efterkomme dette direktiv senest den ...(8). De underretter straks Kommissionen herom.

Medlemsstaterne anvender disse love og administrative bestemmelser fra den ...(9).

Når medlemsstaterne vedtager disse love og bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

Artikel 3

Dette direktiv træder i kraft på dagen for offentliggørelsen i De Europæiske Fællesskabers Tidende.

Artikel 4

Dette direktiv er rettet til medlemsstaterne.

Udfærdiget i ...

På Europa-Parlamentets vegne

Formand

På Rådets vegne

Formand

(1) EFT C 154 E af 29.5.2001, s. 112.

(2) EFT C 193 af 10.7.2001, s. 27.

(3) Europa-Parlamentets udtalelse af 6. september 2001 (EFT C 72 E af 21.3.2002, s. 288), Rådets fælles holdning af 6. december 2001 og Europa-Parlamentets afgørelse af ... (endnu ikke offentliggjort i EFT).

(4) EFT L 84 af 5.4.1993, s. 1.

(5) EFT L 183 af 29.6.1989, s. 1.

(6) EFT L 196 af 26.7.1990, s. 1. Senest ændret ved direktiv 1999/38/EF (EFT L 138 af 1.6.1999, s. 66).

(7) EFT L 131 af 5.5.1998, s. 11.

(8) 12 måneder efter direktivets ikrafttræden.

(9) 18 måneder efter direktivets ikrafttræden.

BILAG

Følgende punkt [XX] tilføjes til bilag I til direktiv 76/769/EØF: >TABELPOSITION>

RÅDETS BEGRUNDELSE

I. INDLEDNING

1. Kommissionen forelagde den 15. januar 2001 et forslag til direktiv, der bygger på traktatens artikel 95, om begrænsning af markedsføring og anvendelse af visse farlige stoffer og præparater (pentabromodiphenylether)(1).

2. Europa-Parlamentet vedtog en førstebehandlingsudtalelse den 6. september 2001(2).

3. Det Økonomiske og Sociale Udvalg afgav sin udtalelse den 25. april 2001(3).

4. Rådet vedtog den 6. december 2001 sin fælles holdning i overensstemmelse med traktatens artikel 251.

II. FORMÅL

Kommissionens forslag sigter mod at forbyde markedsføring og anvendelse af produkter, som indeholder pentabromodiphenylether (pentaBDE).

III. ANALYSE AF DEN FÆLLES HOLDNING

1. Forslaget har været til behandling i Rådet siden begyndelsen af 2001. Rådets fælles holdning svarer i det væsentlige til Kommissionens ændrede forslag.

Rådet har medtaget en ændring foreslået af Europa-Parlamentet og har delvis indarbejdet en anden ændring.

2. Rådet ser positivt på ændring 5, der tager sigte på at ophæve undtagelsesbestemmelsen for octabromodiphenylether (octaBDE), som indeholder under 5 % pentaBDE.

3. Rådet har medtaget den del af ændring 2, hvorefter anvendelsen af octaBDE med et indhold af pentaBDE på over 0,1 % ikke længere kan tillades, eftersom anvendelsen af pentaBDE er begrænset.

4. Rådet finder det ikke relevant at drøfte en udvidelse af direktivets anvendelsesområde til også at omfatte octabromodiphenylether (octaBDE) og decabromodiphenylether (decaBDE), inden risikovurderingen er afsluttet. Rådet har derfor forkastet ændring 1, 3, 6, 15 og 16 samt delvis ændring 2.

5. Rådet har ligeledes forkastet ændring 4 vedrørende procedurerne for vurdering af og kontrol med risikoen, da Rådet finder, at denne ændring falder uden for direktivets anvendelsesområde.

IV. KONKLUSION

Rådet finder, at det ved at have medtaget de ændringer fra Europa-Parlamentet, der forbedrer bestemmelserne om pentaBDE, er nået frem til en afbalanceret løsning, der både tager hensyn til proceduren for vurdering af risikoen og sikrer et højt beskyttelsesniveau for menneskers sundhed og miljøet.

(1) EFT C 154 E af 29.5.2001, s. 112.

(2) EFT C 72 E af 21.3.2002, s. 288.

(3) EFT C 193 af 10.7.2001, s. 27.